Bartol I Frankopan
Bartol I Frankopan (umro pre 5. maja 1198.) je bio hrvatski knez iz porodice Frankopana.

Biografija 
Bartol je bio sin Dujma I, rodonačelnika Frankopana. Vladao je, nakon očeve smrti, zajedno sa bratom Vidom I ostrvom Krk. Vlast su braća primila 23. avgusta 1163. godine uz obavezu plaćanja godišnjeg tributa Mletačkoj republici. Tribut je iznosio 350 vizantijskih zlatnika. Godine 1181. Bartol pomaže Mlečanima da održe svoje posede u Dalmaciji koje napada ugarski kralj Bela III. Braća utvrđuju Krk u kome 1191. godine izgrađuju zamak sa sudnicom i tamnicom. Nakon Vidove smrti, Bartol nastavlja sam vladati Krkom kao mletački podanik. On je 1197. godine u sporu sa žiteljima Krka zbog neplaćanja dažbina koje su mu davali zapovednici mletačke vojske. Izaslanik dužda Enrika Dandola presudio je u korist Bartola osudivši oko 300 Krčana da nadoknade dažbine. Bartol je ubrzo umro. Ne zna se tačan datum njegove smrti. Svakako je 5. maja 1198. godine već bio mrtav kada se pominje njegov sin Vid II kao naslednik. Pored Vida II, Bartol je imao i sina Henrika koji se u izvorima pominje između 1198. i 1233. godine.

Izvori 
 Hrvatski biografski leksikon, pdf

Frankapani